มูดี้ส์หั่นเครดิต3แบงก์สวีเดนเสี่ยงวิกฤตยุโรป
บริษัทจัดอันดับเดินหน้าลดเครดิต 3 แบงก์ใหญ่ในสวีเดน เหตุเจอความเสี่ยงปัญหายุโรปหนักขึ้น
26 พ.ค. 2555

บริษัทจัดอันดับเดินหน้าลดเครดิต 3 แบงก์ใหญ่ในสวีเดน เหตุเจอความเสี่ยงปัญหายุโรปหนักขึ้น
รอยเตอร์ส เปิดเผยรายงานเมื่อวันที่ 25 พ.ค. ระบุว่า หนึ่งในบริษัทจัดอันดับความน่าเชื่อถือชั้นนำของโลกอย่าง มูดี้ส์ อินเวสเตอร์ เซอร์วิส ได้ประกาศหั่นอันดับเครดิตธนาคารใหญ่ 3 แห่งในประเทศสวีเดน ได้แก่ นอร์เดีย แบงก์ สเวนสกา แฮนเดิลส์แบงเคน และธนาคารเพื่อการเกษตรแลนด์ชิโปเทค เนื่องจากธนาคารทั้ง 3 แห่ง มีความเสี่ยงได้รับผลกระทบจากเศรษฐกิจยุโรปเพิ่มขึ้น ท่าม กลางแนวโน้มกำไรที่ลดลง
มูดี้ส์ ได้ลดเครดิตธนาคาร 2 แห่งแรกลง 1 ขั้น ลงมาอยู่ที่ Aa3 ลดอันดับธนาคารเพื่อการเกษตรลง 2 ขั้น และคงอันดับเครดิตธนาคารเอสอีบี กับธนาคารสเวดแบงก์ไว้เท่าเดิม โดยให้แนวโน้มธนาคารทั้ง 5 แห่งที่ระดับคงที่ 
บริษัทจัดอันดับความน่าเชื่อถือชื่อดังให้เหตุผลการลดอันดับเครดิตครั้งนี้ว่า เป็นเพราะธนาคารทั้ง 3 แห่ง พึ่งพาตลาดทุนมากเกินไป ท่ามกลางการแข่งขันการปล่อยสินเชื่อรายย่อยที่รุนแรงขึ้น และยังมีความเสี่ยงที่จะได้รับผลกระทบจากวิกฤตการณ์หนี้ยุโรปเพิ่มมากขึ้น โดยเฉพาะอย่างยิ่งกับการต้องแบกรับภาระต้นทุนการกู้ยืมที่มีแต่จะเพิ่มสูงขึ้น 
อย่างไรก็ตาม มูดี้ส์ ระบุว่า เศรษฐกิจของสวีเดนนั้นยังมีความแข็งแกร่ง และบรรยากาศการทำงานที่ดีภายในภาคการเงินจะช่วยให้ธนาคารต่างๆ สามารถรับมือความผันผวนภายในสหภาพยุโรปได้ดีขึ้น